Man geopereer ná skoot in gesigMarc en Valerie Doubell. Die sakeman van Kuruman wat Vrydag by ŉ vulstasie op die dorp met ŉ rubberkoeël in die gesig geskiet is, moet ŉ operasie ondergaan. Marc Doubell (36) is tans in ŉ hospitaal in Bloemfontein waar hy heel moontlik vanaand nog geopereer sal word. ŉ Veiligheidswag is in hegtenis geneem in verband met die voorval wat by die Puma-vulstasie by die Mokala-winkelsentrum plaasgevind het. Die 37-jarige verdagte sal Maandag in die Kuruman-landdroshof verskyn op aanklag van poging tot moord. Volgens Doubell se vrou, Valerie, het haar man brandstof laat ingooi by die vulstasie toe hy besluit het om vinnig in die winkel in te hardloop en koeldrank te koop. Die veiligheidswag het Doubell glo belet om enigiets te koop omdat hy nie ŉ masker aangehad het nie. Doubell het toe na sy voertuig gegaan en ŉ masker gaan haal voor hy terug in die winkel in is om die koeldrank te betaal. “Toe hy uit die winkel gekom het, het hy en die veiligheidswag in ŉ woordewisseling betrokke geraak en toe skiet hy my man in die gesig.” Marc is in die gesig geskiet. Die foto is vervaag weens die grafiese aard daarvan. Doubell is na ŉ hospitaal in Kathu geneem waar sy wond skoongemaak en toegewerk is. Volgens Valerie het die wond egter Sondagoggend baie sleg gelyk. Nadat hul dokter ŉ foto daarvan gesien het, het hy gesê Doubell moet vandag nog geopereer word waarna die egpaar Bloemfontein toe gery het. “Dit lyk of daar bloeding aan die binnekant is. Sy wang het ook al hoe meer opgeswel en hy kon amper nie meer praat nie. Dit lyk of daar nou meer skade is as wat ons gedink het.” Valerie gaan intussen by ŉ gastehuis in Bloemfontein tuis aangesien sy weens die koronavirus nie by haar man in die hospitaal mag wees nie. Brig. Mohale Ramatseba, polisiewoordvoerder, het die voorval vroeër bevestig en gesê daar is op ŉ vuurwapen beslag gelê. Lt.genl. Risimati Peter Shivuri, provinsiale polisiekommissaris, het die voorval ten sterkste veroordeel.